Sveučilište u Zagrebu

Filozofski fakultet

Odsjek za etnologiju i kulturnu antropologiju

**UPUTE ZA PRIJAVU, IZRADU I OBRANU DIPLOMSKOG RADA**

**1) ODABIR I PRIJAVA TEME DIPLOMSKOG RADA**

**Diplomski rad**

Diplomski rad je samostalan studentski rad u kojem student/ica pod vodstvom mentora/ice znanstveno obrađuje odabranu temu. Pritom student pokazuje sposobnost i vještinu obrade određene teme etnološkim i kulturnoantropološkim ili antropološkim pristupima, primjenjujući teorijsko i praktično znanje te samostalno koristeći literaturu i izvore. Temu diplomskog rada odabire student u dogovoru s mentorom.

Student može pisati dva diplomska rada ili jedinstveni diplomski rad u dvopredmetnoj kombinaciji studija (međuodsječki ili interdisciplinarni rad).

**Mentor**

Mentor u izradi diplomskog rada može biti član Odsjeka ili član Vijeća studija onog Odsjeka koji izvodi studijski program na kojem će student diplomirati. Mentor može biti osoba u znanstveno-nastavnom zvanju ili osoba u suradničkom ili nastavnom zvanju ako ima magisterij znanosti ili doktorat znanosti. Osobe u suradničkom ili nastavnom zvanju koje nemaju magisterij znanosti ili doktorat znanosti mogu, sukladno odluci Odsjeka, pomagati u izradi diplomskog rada.

Studenti koji pišu međuodsječke diplomske radove imaju mentora s jednog i komentora s drugog Odsjeka koji izvode studijske programe na kojima student piše diplomski rad. Studenti koji pišu odsječke radove iznimno mogu zatražiti imenovanje komentora ako student i mentor smatraju da tema diplomskog rada zahtijeva imenovanje komentora na istom Odsjeku, odnosno, studijskom programu. Komentor može biti nastavnik Odsjeka ili član Vijeća studija u znanstveno-nastavnom zvanju ili u nastavnom ili suradničkom zvanju ako ima magisterij znanosti ili doktorat znanosti. Uz molbu za imenovanje komentora, student mora priložiti suglasnost predloženog komentora u pisanom obliku.

Nastavnik Odsjeka i član Vijeća studija može mentorirati najviše 5 diplomskih radova po jednoj studijskoj godini. Svrha ograničenja je ravnomjerna i ravnopravna distribucija obveza po pojedinom nastavniku.

**Molba za odobrenje teme diplomskog rada**

Student u dogovoru s mentorom definira naslov i oblikuje prijedlog teme (sinopsis) diplomskog rada te podnosi molbu za odobrenje teme i imenovanje mentora Vijeću Odsjeka na za to propisanom obrascu. U obrascu molbe navode se podaci o studentu, sinopsis diplomskog rada (opis teme, cilja i metodologije rada opsega do 100 riječi; primjer u prilogu) i prijedlog mentora.

Molba za odobrenje teme i imenovanje mentora podnosi se najranije početkom posljednjeg semestra sukladno hodogramu diplomskog studija (najkasnije 1. travnja). U slučaju izrade jedinstvenog diplomskog rada u dvopredmetnoj kombinaciji studija, student je dužan pribaviti suglasnost obaju odsjeka. Molba se predaje u Tajništvo Odsjeka u elektroničkom i tiskanom obliku.

Obrasci molbe za prijavu teme dostupni su na internetskoj stranici Odsjeka: <http://www.ffzg.unizg.hr/etno/obrasci-i-upute/.>

Podnesene molbe Vijeće Odsjeka razmatra na narednoj sjednici. Vijeće Odsjeka može sugerirati izmjene, dopune i dorade naslova i/ili sinopsisa. U tom slučaju sinopsis vraća mentoru koji ga prosljeđuje studentu na doradu. Revidirani sinopsis upućuje se na sljedeću sjednicu Odsjeka. Ako Vijeće Odsjeka odobri temu, na istoj sjednici mentor predlaže, a Vijeće imenuje povjerenstvo za obranu diplomskog rada.

**Članovi povjerenstva**

Članovi povjerenstva za obranu diplomskog rada članovi su Odsjeka i Vijeća studija koji izvodi studijski program na kojemu student prijavljuje diplomski rad. Članovi povjerenstva mogu biti osobe u znanstveno-nastavnom, nastavnom ili suradničkom zvanju.

Povjerenstvo za obranu diplomskog rada ima u pravilu tri člana, od kojih je jedan voditelj povjerenstva. Voditelj povjerenstva osoba je u znanstveno-nastavnom ili nastavnom zvanju. Mentor i komentor u izradi diplomskog rada članovi su, ali ne mogu biti voditelji povjerenstva za obranu diplomskog rada.

**Odobrene teme**

Odobrene teme diplomskih radova te imena članova povjerenstva za obranu rada objavljuju se na internetskoj stranici Odsjeka: [Popis odobrenih tema diplomskih radova](https://docs.google.com/spreadsheets/d/1BDWM1mRNcFraQJzqhE1uCInIMSNzmix4eBrW4v_K_4c/edit#gid=881950407).

Odobrena tema diplomskog rada te ime i prezime mentora prijavljuju se u sustav ISVU tijekom posljednjeg semestra posljednje akademske godine u kojoj student upisuje programske obveze iz tog semestra sukladno hodogramu studija.

Mentor diplomskog rada obvezan je evidentirati temu/diplomski rad u sustav ISVU u kategoriji Završni rad, Nova tema. Mentor je obvezan izvršiti upis teme/diplomskoga rada u sustav ISVU najkasnije na dan obrane diplomskog rada. Pristup u sustav ISVU nastavnik obavlja putem nastavničkog portala na koji se pristupa pomoću korisničkog računa AAI-edu. Mentor ne pridružuje temu studentu niti unosi ocjenu u sustav ISVU, već to obavlja ISVU koordinator.

# Promjena teme i/ili mentora/komentora

Student može uputiti Vijeću Odsjeka obrazloženi zahtjev za promjenu teme i/ili mentora. Postupak promjene teme i/ili mentora/komentora opisan je u članku 58, stavku 12 *Pravilnika o studiranju,* odn. u točki XII. *Odluke o diplomskim radovima.*

**2) OPSEG, SADRŽAJ I OBLIKOVANJE DIPLOMSKOG RADA**

**Opseg rada**

Predviđeno je da odsječki diplomski rad na diplomskom studiju etnologije i kulturne antropologije i diplomskom studiju antropologije obuhvaća minimalno 35 kartica teksta, a međuodsječki rad[[1]](#footnote-1) 55 kartica teksta (ne uključujući naslovnu stranicu, sadržaj, popis literature, priloge i sažetke).1

# Grafičko oblikovanje teksta

Rad mora biti napisan u programu Word te u formatu Word Document (.doc ili . docx); margine 2,5 cm; tekst rada treba biti u fontu Times New Roman, veličine 12 točaka, s proredom 1,5 linija, obostrano poravnatim tekstualnim blokom te paginiranim stranicama, počevši od Uvoda (naslovnica, Izjava o autorstvu i sadržaj se ne paginiraju). Za dodatna objašnjenja dijelova teksta treba koristiti bilješke na dnu iste stranice (engl. *footnotes*), označene arapskim brojevima i pisane u veličini pisma od 10 točaka.

**Elementi diplomskog rada**

1. Naslovnica
2. Stranica s Izjavom o autorstvu
3. Sadržaj
4. Uvod
5. Razrada teme
6. Zaključak
7. Popis priloga
8. Popis literature
9. Sažetak rada (100 – 150 riječi) i ključne riječi (3 – 5) na hrvatskom i engleskom jeziku.

Naslovnica

Naslovna stranica mora sadržavati sljedeće podatke: Sveučilište u Zagrebu, Filozofski fakultet, Odsjek za etnologiju i kulturnu antropologiju, „Diplomski rad“, naslov diplomskog rada, ime i prezime studenta/studentice, ime i prezime mentora/mentorice s pripadajućom titulom, mjesto te mjesec i godinu predaje diplomskog rada (primjer oblikovanja naslovnice u prilogu).

Stranica s Izjavom o autorstvu

Stranica s Izjavom o autorstvu mora sadržavati sljedeći tekst, uz vlastoručni potpis studenta:

Izjavljujem pod punom moralnom odgovornošću da sam diplomski rad XY izradio/la potpuno samostalno uz stručno vodstvo mentora/ice XY. Svi podaci navedeni u radu su istiniti i prikupljeni u skladu s etičkim standardom struke. Rad je pisan u duhu dobre akademske prakse koja izričito podržava nepovredivost autorskog prava te ispravno citiranje i referenciranje radova drugih autora.

Sadržaj

Sadržaj diplomskog rada (kazalo poglavlja) sastoji se od brojčano označenih naslova i podnaslova poglavlja i potpoglavlja rada s pripadajućim početnim brojevima stranica.

Uvod

U uvodu se određuje znanstveni problem ili predmet istraživanja; definiraju polazište, cilj i svrha rada; navode metode i tehnike korištene u prikupljanju i obradi podataka; daje kritički osvrt na literaturu (teorijski radovi te studije slučaja koji su relevantni za temu rada); navode se i objašnjavaju ostali izvori (intervju, arhiv, tisak…). Na kraju Uvoda ukratko se prikazuje struktura rada.

Razrada teme

U ovom se dijelu razrađuje tema diplomskog rada i izlažu rezultati dobiveni istraživanjem. Naglasak je na interpretaciji i komentiranju dobivenih rezultata, odnosno na njihovoj kontekstualizaciji i usporedbi s rezultatima drugih istraživanja.

Zaključak

U zaključku se iznose rezultati rada, izdvajaju otvorena pitanja i daju smjernice za daljnja istraživanja.

# Prilozi (slike, crteži, dokumenti, pisma, grafovi, tablice…)

Prilozi mogu biti umetnuti u tekst, ali poželjno je staviti ih na kraj teksta, po dva na jednoj stranici. Prilozi moraju biti numerirani (npr.: slika 1) i popraćeni potpisom koji treba sadržavati sljedeće podatke: naslov priloga, mjesto i vrijeme nastanka priloga, autor. Potpis preslike dokumenta treba sadržavati naziv dokumenta, datum nastanka dokumenta te njegov izvor/vlasništvo (npr. naziv arhiva). U potpisu grafičkog priloga treba navesti naslov i autora priloga.

Citiranje

Citiranje ideja, koncepata, dijelova teksta ili rečenica i slijeđenje strukture nekog rada drugog autora potrebno je dokumentirati podacima o autoru, godinom nastanka djela iz kojeg se preuzima citat i stranicom.

Citat može biti direktan, tj. izravno prenositi dijelove rada, odlomke ili rečenice drugih autora. Direktni citati dulji od 35 riječi navode se u novom redu i izdvajaju u uvlakom u zaseban odlomak. Pravilo se odnosi na sve vrste citata, uključujući i navode iz kazivanja.

Primjer:

„Socijalna i kulturna antropologija dvadesetog stoljeća je svojem uglavnom zapadnom čitateljstvu obećala prosvjećenost na dva fronta. Prvi je bilo spašavanje raznolikosti kulturnih oblika života od procesa očevidne globalne vesternizacije. Drugo obećanje antropologije, ne toliko istaknuto i jasno artikulirano kao prvo, bilo je ono po kojemu je ona trebala biti oblik kritike naše vlastite kulture“ (Marcus i Fischer 2003:15).

Prepričavanje ili parafraza izvornog teksta je način sažimanja misli drugih autora upotrebom vlastitih riječi. U slučaju parafraziranja također je potrebno navesti izvor.

Primjer: Marcus i Fischer (usp. 2003:15) u svojem su radu ukazali na dvojne ciljeve antropologije dvadesetog stoljeća koja se u svojim interesima kretala od spašavanja globalnih kultura do okretanja kritici vlastitih kultura.

Reference za internetske sadržaje navode se u zagradi na kraju teksta tako da se u zagradu stave prezime autora i godina objave sadržaja (ili godina oblikovanja internetske stranice ako godina objave sadržaja nije poznata). U slučaju da podatak o autoru nije poznat, u zagradi se navodi naslov teksta ili dio naslova teksta i godina objave sadržaja.

Primjer 1:

„U predvorju Male dvorane Vatroslava Lisinskog jučer je održana press konferencija povodom 24. ciklusa Jazz.hr/jesen, koji se održava od 22. do 25. listopada. Umjetnički voditelj festivala, renomirani jazz kritičar Davor Hrvoj, predstavio je program od osam koncerata.“ (Drach 2014)

Primjer 2:

„Aktivizam mladih poticat i ojačavat ćemo provođenjem aktivnosti te pružanjem mentorske i partnerske podrške koja će služiti njihovom osposobljavanju za zagovarački rad te razvijanje znanja i vještina koje će moći koristiti za doprinos boljem životu u lokalnim sredinama.“ (Edukacija mladih 2022)

Navođenje kazivača (sudionika istraživanja)

Navođenje imena i prezimena i ostalih osobnih podataka sudionika istraživanja vodi se *Etičkim kodeksom Hrvatskog etnološkog društva* i etičkim načelima struke te načelima zaštite podataka i zasebnog čuvanja podataka definiranima *Općom uredbom o zaštiti podataka* (Službeni list Europske unije L 119/1). Osobni podaci sudionika istraživanja ne smiju biti javno objavljeni, osim u slučajevima izričitog zahtjeva ili pristanka. U objavi rezultata istraživanja identitet sudionika i tajnost osobnih podataka štiti se anonimizacijom ili pseudonimizacijom na način da se osobni podaci više ne mogu pripisati određenom sudioniku bez uporabe dodatnih informacija. Takve dodatne informacije o sudionicima istraživanja čuvaju se zasebno, u arhivi istraživanja ili u repozitorijima te podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi. U slučajevima pristanka sudionika istraživanja na objavu punog imena i prezimena, potrebno je dobiti izričitu i potpisanu suglasnost koja se pohranjuje u arhivi istraživanja ili repozitoriju.

Detaljnije vidjeti u [*Općoj uredbi o zaštiti podataka*](https://eur-lex.europa.eu/legal-content/HR/TXT/PDF/?uri=CELEX:32016R0679)(posebno članci 26–29) te u [*Etičkom kodeksu Hrvatskog etnološkog društva*](https://hrvatskoetnoloskodrustvo.hr/o-nama/eticki-kodeks/).

**Pravila o oblikovanju popisa literature i popisa izvora**

U popisu literature navode se samo radovi korišteni u izradi diplomskog rada. Radovi na koje se student ne poziva u tekstu diplomskog rada ne navode se u popisu literature. Popis literature navodi se abecednim redom prema prezimenu autora (više djela istog autora navodi se kronološkim redoslijedom). Sve bibliografske jedinice navode se s potpunim podacima prema sljedećim pravilima:[[2]](#footnote-2)

Autorske knjige:

URRY, John. 1995. *Consuming Places*. London: Routledge.

MARTÍN, Diaz Emma, Melis MAYNAR i Sanz CASAS. 2000. *Mercados de Trabajo e Inmigración Extracomunitaria en la Agricultura Mediterránea.* Sevilla: Junta de Andalucía.

Uredničke knjige:

COLEMAN, Simon i John EADE, ur. 2004. *Reframing Pilgrimage. Cultures in Motion.* London– New York: Routledge.

Poglavlje u knjizi:

DUBISCH, Jill. "'Heartland of America': Memory, motion and the (re)construction of history on a motorcycle pilgrimage". U *Reframing Pilgrimage. Cultures in Motion,* ur. Simon Coleman i John Eade. London–New York: Routledge, 105–132.

ECO, Umberto. 1984. "The frames of comic 'freedom'". U *Carnival!*, ur. Thomas Albert Sebeok. Berlin – New York – Amsterdam: Mouton Publishers, 1–9.

Članak u časopisu:

JARVENPA, Robert. 2003. "Collective Witnessing: Performance, Drama, and Circulation of Valuables in the Rural Auction and Antiques Trade". *Journal of Contemporary Ethnography* 32/5:555–591.

Članak u elektronskom časopisu:

WOODWARD, Sophie. 2002. "Making Fashion Material". *Journal of Material Culture* 7/3:345–353. <http://mcu.sagepub.com/cgi/content/abstract/7/3/345>(pristup 28. 11. 2007.).

Novinski članak:

GRŽINIĆ, Marina. 2004. "Rod i tehnologija. Razgovor s Dianom McCarty". *Zarez*, 7. listopada, br. 139:27.

Arhivska građa:

HR-HDA-1619-Matica iseljenika Hrvatske: Zagreb, fond 1619, Matica iseljenika Hrvatske traži odobrenje za rad, br. 2/1951. od 15. 2. 1951.

(oznaka države, oznaka arhiva, broj fonda, naziv fonda, broj kutije, naziv dokumenta, broj dokumenta)

U tekstu: (HR-HDA-1619-MIH, kut. 1, Matica iseljenika Hrvatske traži… br. 2/1951)

Ako se u popisu izvora na kraju članka citira više fondova iz jednog arhiva:

HR-HDA: Hrvatska, Hrvatski državni arhiv, Zagreb
– fond 429, Banska generalkomanda

– fond 1059, Ostavština Josipa Matasovića

– fond 1619, Matica iseljenika Hrvatske

Internetski izvori:

DRACH, Saša. 2014. "JAZZ.HR/JESEN Nastupa slavni Paolo Fresu, u duetu s gitaristom Bebom Ferrom". *Jutarnji list*, 15. listopada. <http://www.jutarnji.hr/jazz-hr-jesen-nastupa-slavni-> paolo-fresu--u-duetu-s-gitaristom-bebom-ferrom/1228060/ (pristup 20. 10. 2014.).

Ako autor teksta nije poznat, navod započinje naslovom:

"Edukacija mladih i aktivizam 2022 – 2025". 2022. *Yihr.hr,* n. d., https://www.yihr.hr/hr/programi/obrazovanje-mladih-i-aktivizam (pristup: 27. 5. 2023.)

Elektronička izdanja enciklopedija:

avunkulat. 2021. Hrvatska enciklopedija, mrežno izdanje. Leksikografski zavod Miroslav Krleža, http://www.enciklopedija.hr/Natuknica.aspx?ID=4872 (pristup: 21. 9. 2023.)

U tekstu: (avunkulat, Hrvatska enciklopedija 2021)

Društvene mreže:

American Ethnologist (AE). 2022. "Call for Invited Commentaries: What good is anthropology?“. *Facebook,* 14. prosinca, https://www.facebook.com/americanethnologist/posts/pfbid0zLaeqyhsXsnztC37EJXRkUjjSTp2JW6qLdBDRiT9Fg4WMV2aVFgJnMqZKRERSmj6l (pristup: 15. 7. 2023.)

U tekstu: (American Ethnologist (AE) 2022)

HAU: Journal and HAU books (@hau\_journal\_books). 2022. "Sūq: Geertz on the Market". *Instagram,* 23. prosinca, https://www.instagram.com/p/CmgkxdyrIi6/ (pristup: 27. 12. 2022.)

U tekstu: (HAU Journal and HAU books 2022)

Society for Cultural Anthropology (@culanth). 2018. "Anthropology should definitely be used to make policy.“. *Twitter,* 4. svibnja, https://twitter.com/culanth/status/992518768436830208 (pristup: 25. 7. 2020.)

U tekstu: (Society for Cultural Anthropology 2018)

Chat GPT:

ChatGPT. Godina. Pitanje. URL (pristup dan. mjesec. godina)

Ostalo navoditi prema *The Chicago Manual of Style* (*author-date style, reference list entry*)

**3) OBRANA DIPLOMSKOG RADA**

Student ima pravo na obranu diplomskog rada tek kada ispuni sve prethodne obveze sukladno studijskom programu. Ako student izrađuje jedinstveni diplomski rad u dvopredmetnoj kombinaciji studija, pravo na obranu rada stječe tek kada ispuni sve prethodne obveze sukladno studijskim programima obaju studija.

Tekst diplomskog rada, s kojim je suglasan mentor, student predaje mentoru u elektroničkom obliku. Student je dužan provesti provjeru izvornosti teksta u programu Turnitin te zajedno s tekstom diplomskog rada mentoru predati izvještaj iz programa (upute o korištenju programa u prilogu).

Obrana diplomskog rada organizira se tek kada svi članovi povjerenstva daju suglasnost da student može pristupiti obrani diplomskog rada. Rok za usmenu obranu diplomskog rada, koji utvrđuje predsjednik povjerenstva, može biti najviše radnih 30 dana od dana kad je rad dostavljen povjerenstvu.

Voditelj povjerenstva dužan je organizirati i javno oglasiti mjesto i vrijeme obrane, o čemu posebno obavještava studenta-pristupnika, članove povjerenstva i tajništvo Odsjeka koje obavijest o javnoj obrani oglašava na mrežnoj stranici Odsjeka. Obranu diplomskog rada vodi voditelj povjerenstva.

Obrana diplomskog rada je javna. Uključuje usmeno izlaganje studenta o radu (do 15 minuta) te odgovaranje na pitanja o radu koja postavljaju članovi povjerenstva. Nakon što kandidat odgovori na postavljena pitanja, povjerenstvo može dopustiti i drugim nazočnim osobama da postave dodatna pitanja. Obrana diplomskog rada završava odlukom povjerenstva o ishodu obrane.

Na obrani diplomskog rada obvezno se vodi zapisnik. Zapisnik o obrani diplomskog rada je standardizirani obrazac koji se nalazi u sustavu ISVU. Mentor unosi podatke u obrazac i vodi zapisnik. Pravo na upis završne ocjene i stečenih ECTS bodova u indeks, kojima se potvrđuje da je student obavio sve obveze u postupku pripreme diplomskog rada te uspješno obranio rad, ima voditelj povjerenstva.

Kad student obrani jedinstveni diplomski rad ili dva diplomska rada na oba odsjeka i stekne minimalno 60 ECTS bodova na svakoj od dvopredmetnih studijskih grupa, mora:

* ispuniti *online* Obrazac za završetak diplomskog studija na mrežnoj stranici Studentske službe i povratni e-mail koji dobije od Studentske službe proslijediti u Tajništvo/a Odsjeka.
* najkasnije u roku od tjedan dana nakon obrane pohraniti završnu verziju diplomskog rada u pdf/A formatu u Otvoreni digitalni repozitorij akademske zajednice FFZG-a – ODRAZ (<https://repozitorij.ffzg.unizg.hr/>). U roku od 3 radna dana od pohrane, diplomski rad bit će objavljen u Repozitoriju, pa student može ispisati zapis o diplomskom radu kao dokaz o pohrani ili ga poslati elektroničkim putem odnosno pohraniti u PDF formatu.

**Važni dokumenti i upute**:

[Pravilnik o studiranju](https://maia.ffzg.hr/att/propisi/Pravilnik_o_studiranju.pdf) (2015)

[Odluka o diplomskim radovima](https://maia.ffzg.hr/att/propisi/Odluka_o_diplomskim_radovima.pdf) (2010)

[Odluka o diplomskim radovima - izmjena i dopuna](https://maia.ffzg.hr/att/propisi/Odluka_o_diplomskim_radovima_dopuna.pdf) (2010)

[Odluka o diplomskim radovima na dvopredmetnim diplomskim studijima](https://maia.ffzg.hr/att/propisi/Odluka_o_diplomskim_radovima_na_dvopredmetnim_diplomskim_studijima.pdf) (2009)

[Hodogram i obrasci za završetak studija](https://web2020.ffzg.unizg.hr/studentska-sluzba/obrasci/diplomski-studij/)

**Naslov:**

„Goranovo proljeće“ – narativi i izvedbe poezije, multilokalnosti i društvenog sjećanja

**Sinopsis**

Cilj diplomskog rada je predstaviti, analizirati i protumačiti suvremene izraze društvenog sjećanja na hrvatskog pjesnika Ivana Gorana Kovačića u kontekstu kulturne manifestacije „Goranovo proljeće“. Primjenjujući teorijske postavke antropologije mjesta i prostora i antropologije festivala, u obzor istraživanja uzima se multilokalan karakter događanja, s fokusom na pjesnikovo rodno mjesto Lukovdol. Propituje se uloga „Goranovog proljeća“ u kreiranju suvremene hrvatske književne scene pozivanjem na Kovačićevo pjesničko nasljeđe. Autor se usmjerava na sjećanja, iskustva i prakse različitih sudionika manifestacije (organizatora, izvođača, publike itd.) Etnografska građa prikupit će se polustrukturiranim/strukturiranim intervjuima, promatranjem sa sudjelovanjem, analizom medijskog diskursa i kritičkim čitanjem relevantnih izvora.

SVEUČILIŠTE U ZAGREBU

Filozofski fakultet

Odsjek za etnologiju i kulturnu antropologiju

DIPLOMSKI RAD

Svijet mladih za svijet mira: sjećanje na Univerzijadu '87

Studentica: Klara Tončić

Mentorica: prof. dr. sc. Nevena Škrbić Alempijević

Zagreb, rujan 2019.

**IZJAVA O AUTORSTVU**

Ja, IME I PREZIME STUDENTA, izjavljujem pod punom moralnom odgovornošću da sam diplomski rad „NASLOV DIPLOMSKOG RADA“ izradila potpuno samostalno uz stručno vodstvo mentora dr. sc. IME I PREZIME MENTORA. Svi podaci navedeni u radu su istiniti i prikupljeni u skladu s etičkim standardom struke. Rad je pisan u duhu dobre akademske prakse koja izričito podržava nepovredivost autorskog prava te ispravno citiranje i referenciranje radova drugih autora.

\_\_\_\_\_\_\_\_\_\_\_\_\_\_\_\_\_\_\_\_\_\_

Vlastoručni potpis studenta

Prijavljujete se **korištenjem AAI@EduHR identiteta** na poveznici: [Pristup softveru Turnitin](https://shibboleth.turnitin.com/Shibboleth.sso/Login?SAML=1&target=https://shibboleth.turnitin.com/shibboleth&entityID=https://login.aaiedu.hr/edugain/saml2/idp/metadata.php)

Dalje slijedite upute u ovom videu: <https://www.youtube.com/watch?v=5ukG6-45EFU>.

Da biste mogli provjeriti rad, morate biti prijavljeni/upisani na neki kolegij/Class. U tu svrhu napravili smo kolegij (neovisno od stvarnih kolegija na vašem studiju) u kojem možete neograničeno provjeravati radove. Naziv mu je "Filozofski fakultet - Zagreb".

Odaberite taj kolegij – **Class name: Filozofski fakultet - Zagreb**

Tražit će vas Class ID i Enrollment key. Koristite niže navedene kreirane za korisnike Filozofskog fakulteta:

**Class/section ID: 42034969**

**Enrollment key: 20232024**

Odaberite **Zadaću/Assignment "Provjera radova za studente"**

Napomena: za svaku ponovnu predaju rada, novi se izvještaj generira na mjestu prethodnog. Nakon trećeg puta, prije nove predaje morat ćete pričekati 24 sata.

Detaljne pisane upute za studente dostupne su na poveznici: [https://wiki.srce.hr/display/CEU/4.+UPUTE+ZA+STUDENTE](https://wiki.srce.hr/display/CEU/4.%2BUPUTE%2BZA%2BSTUDENTE)

Za sva dodatna pitanja možete se javiti na adresu turnitin@m.ffzg.hr.

1. Jedna kartica teksta iznosi 1800 znakova (s razmacima) ili prosječno 30 redova sa 60 znakova u retku, odnosno oko 300 riječi [↑](#footnote-ref-1)
2. Različite vrste bibliografskih jedinica navode se u objedinjenom popisu, ovdje se razdvajaju radi preglednosti. [↑](#footnote-ref-2)